**ZMLUVA O DIELO**

uzatvorená podľa § 536 a nasl. Obchodného zákonníka

číslo zmluvy objednávateľa: 4/2022/ZoD

číslo zmluvy zhotoviteľa:

**Čl. I.**

**ZMLUVNÉ STRANY**

**1. Objednávateľ : Obec Košeca** zastúpený : Mgr. Radomír Brtáň – starosta obce

Sídlo : Hlavná 36/100, 018 64 Košeca

Bankové spojenie : Slovenská sporiteľňa a.s.

číslo účtu : SK53 0900 0000 0003 6206 9494

IČO : 00 317 390

číslo telefónu : +421918461201

e-mail : [starosta@koseca.sk](mailto:starosta@koseca.sk)

**2. Zhotoviteľ :**

zastúpený :

Sídlo :

Bankové spojenie :

číslo účtu :

IČO :

číslo telefónu :

E-mail :

**Čl. II.**

**PREDMET ZMLUVY**

2.1. Zhotoviteľ sa zaväzuje zhotoviť pre objednávateľa dielo ***„Výstavba amfiteátra v obci Košeca“*** (ďalej len „dielo“) v súlade s ustanoveniami a požiadavkami objednávateľa uvedenými vo Výzve na predloženie cenovej ponuky zo dňa .............

2.2. Objednávateľ sa zaväzuje dielo zhotovené v súlade s touto zmluvou prevziať a zaplatiť dohodnutú cenu podľa platobných podmienok dohodnutých v tejto zmluve o dielo (ďalej len „zmluva“).

2.3. Predmetom zmluvy je úprava práv a povinností zmluvných strán v súvislosti so záväzkom zhotoviteľ zhotoviť dielo bližšie špecifikované v bode 2.1. a vo Výzve na predloženie cenovej ponuky, resp. výkaze výmer (položkovitý rozpočet), ktorý je prílohou tejto zmluvy.

2.4. Na bezpečnosť a ochranu zdravia pri práci sa vzťahujú špecifické ustanovenia zákona č. 124/2006 Z.z. o bezpečnosti a ochrane zdravia pri práci v znení neskorších predpisov a vykonávacie predpisy s tým súvisiace.

2.5. Zhotoviteľ potvrdzuje, že sa v plnom rozsahu zoznámil s rozsahom a povahou diela, že sú mu známe technické a kvalitatívne podmienky k realizácii diela, a že disponuje takými kapacitami a odbornými znalosťami, ktoré sú k zhotoveniu diela potrebné.

**Čl. III.**

**KVALITA PREDMETU DIELA**

3.1. Dielo musí byť zhotovené v zmysle čl. II. tejto zmluvy, nesmie mať žiadne vady a nedostatky brániace jeho riadnemu užívaniu alebo spôsobujúce rýchlejšie opotrebenie diela.

3.2. Zhotoviteľ sa zaväzuje odovzdať dielo v celku, ak sa v priebehu zhotovovania diela zmluvné strany písomne nedohodnú na odovzdaní a prevzatí inak.

3.3. Zhotoviteľ, realizujúci zmluvne dohodnuté práce, je povinný dokladovať kvalitu vykonaných prác od začiatku po ukončenie diela dokumentmi:

1. zápis o odovzdaní a prevzatí diela,
2. stavebný denník,
3. atesty, certifikáty, doklady o preukázaní zhody použitých materiálov a výrobkov, záručné listy, prípadné doklady o odstránení vád a nedorobkov, pričom zhotoviteľ vykoná na vlastné náklady všetky skúšky, kontroly a merania, ktoré sú potrebné pre riadne dokončenia diela,
4. fotodokumentácia priebehu vykonania diela (prípadne odstránenia nedorobkov a vád).

3.4. Zhotoviteľ ručí za to, že zabudované materiály a dodávky diela sú prvej akosti a vyhovujú platným normám a predpisom.

3.5. V prípade nevyhnutnosti navrhnúť riešenie detailov odlišne od podmienok dohodnutých v zmluve, zhotoviteľ takúto úpravu konzultuje s objednávateľom a jej uskutočnenie podlieha predchádzajúcemu schváleniu objednávateľa. Zrealizované odlišnosti vyznačí do stavebného denníka.

3.6. Zhotoviteľ zodpovedá za to, že pri realizácii diela nepoužije materiál, o ktorom je v dobe jeho zabudovania známe, že je nevhodný, alebo vykazuje iné vady a nedostatky. Zámenu materiálov, výrobkov či zariadení za objednávateľa môže potvrdiť jedine objednávateľ diela v zastúpení starostom a to písomne - buď listom alebo zápisom do stavebného denníka.

**Čl. IV.**

**CENA DIELA**

4.1. Zmluvné strany sa dohodli na pevnej a maximálnej cene diela za dohodnutých podmienok a v zmysle zákona č. 18/1996 Z.z. o cenách v znení neskorších predpisov vo výške:

**Cena diela spolu bez DPH :**

**DPH:**

**Cena diela celkom (s DPH):**

4.2. Podrobná špecifikácia ceny diela s vymedzením kvalitatívnych a dodacích podmienok je uvedená v prílohe č.1 tejto zmluvy – Výkaz výmer.

4.3. Cena diela, dohodnutá oboma zmluvnými stranami zahŕňa všetky vykázané a ocenené práce a dodávky, ktoré budú potrebné či už pri realizácii, alebo k prevzatiu diela a jeho odovzdaniu do užívania. Cena zohľadňuje akékoľvek naviac práce a prestoje, zvýšené náklady, či prenájom vybavenia, zariadení alebo pracovnej sily súvisiace s omeškaním dokončenia a odovzdania diela, ako aj súvisiace s nedostatočnou obhliadkou miesta vykonania diela, nedostatočnou kontrolou výkazu výmer zo strany zhotoviteľa, nedostatočným zameraním a vyhodnotením potrebných prác, najmä ak tieto nie sú súčasťou výkazu výmer. Takéto naviac práce nie sú dôvodom na zvýšenie ceny diela. Ak zhotoviteľ neocenil niektorú položku vo výkaze výmer, alebo zmenil jej množstvo oproti výkazu výmer, má sa za to, že cenový rozdiel je zahrnutý v iných sadzbách a cenách ostatných položiek ponukovej ceny zhotoviteľa a preto nemá nárok na úhradu v prípade, že neocenená položka, ako aj zmenené položky boli použité na vykonanie diela zavinením zhotoviteľa. Zhotoviteľ sa nemôže dovolávať a uplatňovať nároky na zvýšenie ceny diela ani v prípade, že došlo k zvýšeniu cien dodávok a prác pre dielo.

4.4. Ako podklady pre ocenenie diela, z ktorých je zrejmý kvantitatívny i kvalitatívny, konštrukčný, materiálový i technologický rozsah prác, dodávok a ich charakteristika a s ktorými bol zhotoviteľ v plnej miere oboznámený, boli predložené:

- výzva na predloženie cenovej ponuky,

- výkaz výmer,

- architektonická štúdia.

4.5. Zmluvné strany sa dohodli, že cenu za dielo uvedenú v bode 4.1. tohto článku je možné meniť iba v prípade:

1. zákonnej zmeny sadzby DPH počas trvania zmluvy,
2. podstatnej zmeny rozsahu vykonania prác na dielo oproti projektovej dokumentácii/výkazu výmer, ktorá bola podkladom v realizovanom verejnom obstarávaní

4.6. Zhotoviteľ nesmie realizovať prípadné práce naviac bez predchádzajúceho súhlasu objednávateľa a uzatvoreného písomného dodatku k zmluve o dielo na tieto práce naviac. V prípade, ak zhotoviteľ vykoná naviac práce bez predchádzajúceho písomného súhlasu objednávateľa, nemá nárok na zaplatenie takto vykonaných prác.

4.7. Ak objednávateľ požaduje zmenu rozsahu vykonávania prác na diele alebo ak bol rozsah zmien prác na diele spôsobený nesúladom projektovej dokumentácie/výkazu-výmer zistenej pri realizácii diela, zmluvné strany si dohodli nasledovný postup:

1. objednávateľ vystaví písomnú požiadavku na zmenu rozsahu vykonávania prác na diele s odôvodnením zmeny a predloží ju zhotoviteľovi,
2. zhotoviteľ v lehote do 5 dní odo dňa doručenia požiadavky, prípadne v inej primerane dohodnutej lehote zmluvnými stranami v závislosti od rozsahu požadovanej zmeny vykoná ocenenie zmeny požadovanej objednávateľom, pričom bude postupovať nasledovne:

* pri položkách obsiahnutých v priloženom výkaze výmer bude zachovaná ich jednotková cena,
* pri položkách, ktoré sa nenachádzajú v priloženom výkaze výmer diela, ale sú obsiahnuté v cenníku stavebných prác alebo sa nenachádzajú ani v cenníku stavebných prác bude ich cena predmetom rokovania zmluvných strán, na ktoré zhotoviteľ zostaví kalkuláciu.

4.8. Objednávateľ je oprávnený vykonať zmenu zmluvy len v súlade so zákonom o verejnom obstarávaní. V prípade, ak objednávateľ súhlasí s ocenením zmeny rozsahu vykonania prác na diele, zmluvné strany uzatvoria písomný dodatok k zmluve.

4.9. V prípade, ak zmenu rozsahu vykonania prác na diele požaduje zhotoviteľ, zmluvné strany analogicky uplatnia postup podľa bodov 4.7 a 4.8. tohto článku.

**Čl. V.**

**ČAS PLNENIA**

5.1. Zhotoviteľ sa zaväzuje zhotoviť dielo v lehote:

**- začatie stavby:** najneskôr tretí pracovný deň nasledujúci po dni prevzatia staveniska,

**- ukončenie:** najneskôr do 10.08.2022

5.2. Zhotoviteľ je povinný bez meškania písomne informovať objednávateľa o vzniku akejkoľvek skutočnosti, ktorá bráni alebo sťažuje realizáciu predmetu diela s dôsledkom omeškania plnenia podľa odseku 5.1. a všetky skutočnosti uviesť do stavebného denníka.

5.3. V prípade, že zhotoviteľ neinformuje objednávateľa o objektívnych dôvodoch omeškania podľa odseku 5.2., považuje sa toto omeškanie alebo nesplnenie povinnosti za podstatné porušenie zmluvy a objednávateľ je oprávnený odstúpiť od zmluvy, resp. žiadať náhradu škody za omeškanie.

5.4. Dodržanie termínu podľa odseku 5.1. je podmienené riadnym a včasným spolupôsobením objednávateľa dohodnutým v tejto zmluve. V prípade, že z tohto dôvodu došlo k prerušeniu vykonávania diela, lehota na zhotovenie diela sa predlžuje o dobu, o ktorú prerušenie ovplyvnilo dobu jeho vykonávania.

5.5. V prípade, že zhotoviteľ mešká so zhotovením diela podľa odseku 5.1., má objednávateľ právo žiadať náhradu škody, pričom zmluva zostáva v platnosti. Objednávateľ určí zhotoviteľovi primeraný dodatočný čas plnenia zmluvy a vyhlási, že po prípadnom bezvýslednom uplynutí tejto lehoty uplatní sankcie a odstúpi od zmluvy.

5.6. Ak zhotoviteľ dokončí dielo pred dohodnutým termínom, zaväzuje sa objednávateľ toto dielo prevziať aj v skoršom termíne.

5.7. Zhotoviteľ sa zaväzuje vypracovať bezplatne do 3 pracovných dní od podpísania zmluvy harmonogram pre realizáciu stavby. V priebehu výstavby je možné meniť harmonogram výstavby len so súhlasom objednávateľa.

**Čl. VI.**

**PLATOBNÉ PODMIENKY**

6.1. Cenu za zhotovenie diela zaplatíobjednávateľ na základe faktúry, ktorú zhotoviteľ doručí objednávateľovi v troch vyhotoveniach a ktorá musí spĺňať všetky náležitosti daňového dokladu. Na faktúre musí zhotoviteľ uvádzať aj názov zákazky. Zhotoviteľovi prislúcha úhrada len za skutočne vykonané práce. Podkladom pre fakturáciu bude potvrdený súpis skutočne vykonaných prác. Zhotoviteľ zostaví súpis, v ktorom práce a dodávky ocení podľa položiek uvedených vo výkaze výmer. Súpis vykonaných prác a dodávok objednávateľ skontroluje a následne sa k nemu vyjadrí najneskôr do troch pracovných dní. Objednávateľ si vyhradzuje právo odmietnuť potvrdenie uvedeného súpisu z dôvodu nedodržania akosti a štruktúry deklarovanej pri podpisu zmluvy, pokiaľ sa zmluvné strany nedohodnú inak.

6.2. Zhotoviteľ má právo vystaviť faktúru až po protokolárnom odovzdaní diela a jeho prevzatí objednávateľom bez vád a nedorobkov.

6.3. Zhotoviteľ má právo na zaplatenie faktúry so splatnosťou 30 dní od doručenia faktúry v prípade, že faktúra nemá vecné a formálne nedostatky. V prípade, že faktúra má vecné a formálne nedostatky, resp. nespĺňa náležitosti daňového dokladu, objednávateľ ju vráti na doplnenie. V takomto prípade sa preruší plynutie lehoty splatnosti a nová lehota splatnosti začne plynúť dňom nasledujúcom po dni doručenia opravenej faktúry objednávateľovi.

6.4. Faktúra bude predložená v troch vyhotoveniach vrátane príloh. Faktúra bude obsahovať tieto údaje:

1. názov zákazky,
2. obchodné meno a sídlo objednávateľa,
3. obchodné meno a sídlo zhotoviteľa,
4. číslo zmluvy,
5. číslo faktúry a označenie druhu faktúry,
6. ustanovenie zmluvy, ktoré oprávňuje fakturovať,
7. deň zdaniteľného plnenia,
8. deň vystavenia faktúry, deň odoslania a deň splatnosti faktúry,
9. označenie peňažného ústavu a číslo účtu, na ktorý sa má platiť,
10. fakturovaná základná čiastka bez DPH, čiastka DPH (20%) a celková fakturovaná suma v

eurách,

1. meno osoby, ktorá faktúru vystavila,
2. pečiatka a podpis oprávnenej osoby.

**Čl. VII.**

**PODMIENKY ZHOTOVENIA DIELA**

**7.1. Odovzdanie staveniska**

7.1.1. Objednávateľ odovzdá protokolárne zhotoviteľovi stavenisko najneskôr do 2 pracovných dní po podpise tejto zmluvy a zhotoviteľ je povinný v uvedenej lehote stavenisko prevziať. Túto skutočnosť zaznamenajú zmluvné strany zápisom v stavebnom denníku.

7.1.2. Najneskôr ku dňu odovzdania staveniska zástupca objednávateľa určí odberné miesta elektrickej energie a vody, ak to zhotoviteľ pre realizáciu diela bude vyžadovať.

7.1.3. Bezdôvodné odmietnutie prevzatia staveniska zhotoviteľom sa považuje za podstatné porušenie tejto zmluvy.

**7.2. Povinnosti a spolupôsobenie objednávateľa**

* + 1. Odovzdá pri preberaní staveniska všetky potrebné doklady týkajúce sa stavby.
    2. Prostredníctvom svojich oprávnených osôb (stavebného dozoru) zaznamenáva a potvrdzuje preberanie vykonaných prác v stavebnom denníku.

7.2.3. Je oprávnený kontrolovať dielo v každom stupni jeho zhotovovania. Ak pri kontrole zistí, že zhotoviteľ porušuje svoje povinnosti, má právo žiadať, aby zhotoviteľ odstránil vady vzniknuté vadným zhotovovaním diela a ďalej ho zhotovoval riadne. V prípade, že zhotoviteľ v primeranej dobe dohodnutej v stavebnom denníku nevyhovie týmto požiadavkám objednávateľa, považuje sa to za podstatné porušenie zmluvy.

7.2.4. Je oprávnený kontrolovať priebeh stavebných prác stavby i dodržiavanie všeobecných pravidiel bezpečnosti práce.

**7.3. Povinnosti zhotoviteľa**

7.3.1. Je povinný viesť stavebný denník, do ktorého bude zapisovať všetky skutočnosti rozhodujúce pre zhotovenie diela, najmenej však v rozsahu ustanovenom v zákone č. 50/1976 Zb. v znení neskorších predpisov a predkladať stavebný denník na požiadanie objednávateľovi.

7.3.2. Je povinný dodržiavať pokyny dané mu objednávateľom počas zhotovovania diela a týkajúce sa diela.

7.3.3. Je povinný sledovať obsah stavebného denníka a k zápisom v ňom uvedených sa vyjadriť do dvoch pracovných dní, inak sa má za to, že s obsahom zápisu súhlasí.

7.3.4. Zhotoviteľ je povinný zabezpečiť a označiť priestor staveniska počas výkonu prác tak, aby nedošlo k ohrozeniu chodcov a aby nedošlo k nežiaducemu obmedzeniu okolitých priestorov a verejných komunikácií.

7.3.5. Zhotoviteľ je v súlade s § 551 Obchodného zákonníka povinný bez zbytočného odkladu upozorniť na nevhodnú povahu alebo vady vecí, podkladov, alebo pokynov daných mu objednávateľom na vyhotovenie diela, ak zhotoviteľ mohol túto nevhodnosť zistiť pri vynaložení odbornej spôsobilosti.

7.3.6. Ak zistí skryté prekážky na mieste, kde má dielo zhotoviť a ktoré mu bránia zhotoviť dielo riadne, je povinný ihneď takéto prekážky oznámiť objednávateľovi a ak sa nedajú odstrániť, navrhnúť objednávateľovi zmenu realizácie diela.

7.3.7. Zhotoviteľ je povinný zabezpečiť dielo proti krádeži a poškodeniu. Zhotoviteľ znáša nebezpečenstvo škody na zhotovovanom diele do doby protokolárneho odovzdania diela objednávateľovi.

7.3.8. Zhotoviteľ v plnom rozsahu zodpovedá za bezpečnosť a ochranu zdravia všetkých osôb v priestore staveniska, ktorých vstup na stavenisko a pohyb v priestore staveniska je oprávnený.

7.3.9. Zhotoviteľ zabezpečí poriadok a čistotu na stavenisku na svoje náklady, nebezpečné a kontaminované odpady nevynímajúc. Zhotoviteľ je povinný v priebehu výstavby odstraňovať na vlastné náklady odpady a nečistoty, ktoré sú výsledkom jeho činnosti, najmä na cestných komunikáciách.

7.3.10. Zabezpečí vo svojej réžii pracovníkov osobnými ochrannými pomôckami pre ochranu zdravia. Odborné práce musia byť vykonané len pracovníkmi zhotoviteľa, ktorí majú príslušnú kvalifikáciu na vykonanie týchto prác a sú odborne zaškolení na špecializované práce. Zhotoviteľ je povinný všetkých pracovníkov stavby oboznámiť a zaškoliť z predpisov BOZP a dodržiavania počas výstavby.

7.3.11. Zhotoviteľ je povinný počas realizácie plne rešpektovať všeobecné technické požiadavky a obchodné podmienky stavebných prác a zhotoviť stavbu i jednotlivé práce a postupy v súlade s nimi. Zhotoviteľ je viazaný akceptovať záväznosť i doporučenosť všetkých slovenských technických noriem, vyhlášok a predpisov, ktoré sa týkajú predmetného diela. Všetky použité materiály a výrobky pri realizácii prác musia mať certifikát o preukázaní zhody výrobkov platný pre Slovenskú republiku.

7.3.12. Zhotoviteľ bude udržiavať všetky nástroje, zariadenia, stroje, a pod., potrebné na realizáciu predmetu zmluvy, v náležitom technickom stave, bude udržovať všestranný poriadok na mieste realizácie predmetu zmluvy a zabezpečí koordináciu svojich prípadných subdodávateľov.

7.3.13. Zhotoviteľ zabezpečí likvidáciu odpadu v zmysle platnej legislatívy na svoje náklady.

7.3.14. Zhotoviteľ je povinný si zrealizovať fotodokumentáciu počas výstavby diela, ktorú odovzdá zástupcovi objednávateľa pred odovzdaním a prevzatím diela.

7.3.15. Zhotoviteľ je povinný vykonávať práce tak, aby nebol narušený vyučovací proces, nakoľko sa stavenisko nachádza v areáli školy.

7.3.16. Zhotoviteľ nie je pri zhotovení diela oprávnený:

1. znížiť štandard, rozsah, kvalitu, akosť a životnosť dodávok stavebných materiálov, dodávok a postupov alebo iných dodaných výrobkov, ktoré tvoria súčasť diela,
2. použiť materiály, konštrukcie, stroje, zariadenia, prvky, ktoré sú chránené patentovými alebo autorskými právami, bez súhlasu oprávnených osôb,
3. použiť materiál, o ktorom je v dobe jeho zabudovania známe, že je škodlivý, resp. je po záručnej dobe alebo vykazuje vady a iné nedostatky.

7.3.17. Zhotoviteľ sa zaväzuje byť riadne zapísaný v registri partnerov verejného sektora po dobu trvania zmluvy, ak mu táto povinnosť vyplýva zo zákona ť. 315/2016 Z.z. o registri partnerov verejného sektora v znení neskorších predpisov (ďalej len „zákon č. 315/2016 Z.z.“) Zhotoviteľ sa zaväzuje zabezpečiť, aby jeho subdodávatelia boli riadne zapísaní v registri partnerov verejného sektora po dobu trvania subdodávateľskej zmluvy, ak im táto povinnosť vyplýva zo zákona č. 315/20106 Z.z..

7.3.18. Porušenie povinností zhotoviteľa podľa tohto článku zmluvy sa považuje za podstatné porušenie zmluvy.

**Čl. VIII.**

**ODOVZDANIE A PREVZATIE DIELA**

8.1. Povinnosť zhotoviť dielo riadne a včas splní zhotoviteľ odovzdaním diela objednávateľovi na základe protokolu o odovzdaní a prevzatí diela. Ak všeobecne záväzné právne predpisy alebo technické normy určujú vykonanie skúšok osvedčujúcich dohodnuté vlastnosti diela, musí úspešné vykonanie takýchto skúšok predchádzať odovzdaniu a prevzatiu diela.

8.2. K odovzdaniu a prevzatiu dokončeného diela pripraví zhotoviteľ doklady podľa čl. III, bodu 3.3. tejto zmluvy.

8.3. Zhotoviteľ je povinný pri odovzdaní a prevzatí diela, dielo odovzdať vyčistené od zvyšných materiálov tak, aby bolo možné dielo riadne prevziať a užívať.

8.4. Ak pri preberaní diela objednávateľ zistí, že dielo má vady, dielo neprevezme a spíše so zhotoviteľom zápis o zistených vadách, spôsobe a termíne ich odstránenia. Zhotoviteľ má povinnosť odovzdať dielo po odstránení týchto vád.

**Čl. IX.**

**SANKCIE**

9.1. Zhotoviteľ je povinný zaplatiť zmluvnú pokutu vo výške **0,05 %** z celkovej ceny diela podľa odseku 4.2. za každý deň omeškania s plnením svojej povinnosti dodať dielo riadne a včas.

9.2. Zhotoviteľ je povinný zaplatiť zmluvnú pokutu vo výške 100,- EUR za každý deň omeškania s odstránením vád v termíne podľa odseku 8.4. tejto zmluvy.

9.3. V prípade, že objednávateľ počas vykonávania diela zistí, že zhotoviteľ nedodržal kvalitatívne parametre určené pre vykonanie diela v zmysle tejto zmluvy, objednávateľ má nárok na zmluvnú pokutu vo výške 0,01 % z celkovej ceny diela za každý zistený nedostatok. Zaplatením zmluvnej pokuty nie je dotknutá povinnosť zhotoviteľa vykonať dielo v súlade s touto zmluvou.

9.4. V prípade podstatného porušenia povinností zhotoviteľom vyplývajúcich z tejto zmluvy má objednávateľ nárok na zmluvnú pokutu vo výške 1000 eur. Pri opakovanom porušení tejto zmluvy, je zhotoviteľ povinný uhradiť objednávateľovi zmluvnú pokutu vo výške 100 eur za každé opakované porušenie. Za opakované porušenie tejto zmluvy sa považuje porušenie identickej povinnosti dvakrát.

9.5. V prípade omeškania objednávateľa s úhradou faktúry, má zhotoviteľ nárok na zmluvnú pokutu vo výške 0,05% z dlžnej sumy za každý deň omeškania.

9.5. Zmluvnými pokutami nie je dotknutý nárok zmluvných strán na uplatnenie škody.

**Čl. X.**

**ZODPOVEDNOSŤ ZA VADY, ZÁRUKA ZA KVALITU**

10.1. Zhotoviteľ zodpovedá za to, že dielo bude vyhotovené v súlade s ustanovením čl. II. tejto zmluvy a bude mať vlastnosti dohodnuté v tejto zmluve.

10.2. Dielo má vady ak:

a) nie je dodané v požadovanej kvalite,

b) vykazuje nedorobky, t. j. nie je vykonané v celom rozsahu podľa zadania,

c) sú vady v dokladoch nutných na užívanie podľa odseku 8.2.

10.3. Za skryté vady, ktoré objednávateľ nemohol zistiť pri odovzdaní a prevzatí diela, zhotoviteľ zodpovedá počas záručnej doby na dielo, od odovzdania diela objednávateľovi

10.4. Záručná lehota začína plynúť dňom protokolárneho prevzatia diela objednávateľom a neplynie v čase, kedy objednávateľ nemohol dielo užívať pre vady, za ktoré zodpovedá zhotoviteľ. Dĺžka záručnej lehoty je upravená Obchodným zákonníkom.

10.5. Zárukou zhotoviteľ preberá záväzok, že predmet diela bude počas záručnej lehoty spôsobilý na použitie na dohodnutý účel a zachová si dohodnuté vlastnosti a kvalitu v čase svojej životnosti.

10.6. Objednávateľ sa zaväzuje, že reklamáciu vady diela uplatní bezodkladne po jej zistení písomne. Za písomne uplatnenú reklamáciu sa považuje aj reklamácia podaná faxom, e-mailom alebo listovou zásielkou na adresu zhotoviteľa uvedenú v záhlaví zmluvy.

10.7. Zhotoviteľ sa zaväzuje začať s odstraňovaním vád diela do 3 dní od prijatia písomnej reklamácie podľa odseku 10.6. a vady odstrániť v čo najkratšom čase, ktorého dĺžku dohodnú zmluvné strany písomne.

10.8. V prípade, že budú v priebehu realizácie predmetu tejto zmluvy zistené také vady predmetu diela, ktoré budú mať za následok zvýšenie jeho ceny, zníženie parametrov a kvality, považuje sa to za podstatné porušenie zmluvy a objednávateľ má nárok na zľavu z dohodnutej ceny diela vo výške 10%. Týmto ustanovením nie je dotknuté právo objednávateľa na náhradu škody.

**Čl. XI.**

**ODSTÚPENIE OD ZMLUVY**

11.1. Ak sa porušenie zmluvnej povinnosti zmluvnou stranou považuje v zmysle tejto zmluvy alebo v zmysle príslušných ustanovení Obchodného zákonníka za podstatné porušenie zmluvy, môže oprávnená strana od zmluvy odstúpiť.

11.2. Zhotoviteľ nesmie z vlastného podnetu zastaviť práce na diele alebo opustiť stavenisko na dobu dlhšiu ako 5 pracovných dní, v opačnom prípade zhotoviteľ zodpovedá a škodu spôsobenú nevykonávaním diela (rozostavanou stavbou), pričom toto sa považuje za podstatné porušenie zmluvy.

11.3. V prípade prerušenia alebo pozastavenia prác z dôvodov na strane objednávateľa trvajúcich dlhšie ako 5 pracovných dní, je zhotoviteľ oprávnený požadovať predĺženie termínu ukončenia diela o dobu ich prerušenia alebo pozastavenia.

11.4. Objednávateľ môže od zmluvy odstúpiť aj v týchto prípadoch:

1. zhotoviteľ do troch pracovných dní od prevzatia staveniska nezačne s realizáciou diela,
2. z dôvodu meškania, ak je vážne ohrozený termín ukončenia predmetu plnenia zmluvy,
3. z dôvodu porušenia podmienok a podkladov súťaže zhotoviteľom,
4. z dôvodu opustenia staveniska zhotoviteľom na dobu dlhšiu ako 5 pracovných dní, nedodržanie kvality prác a materiálov, podvodu,
5. zhotoviteľ neodstráni vady a nedorobky diela v primeranej dodatočnej lehote poskytnutej objednávateľom.

11.5. Zhotoviteľ je oprávnený odstúpiť od zmluvy najmä v prípade, ak mu objednávateľ neodovzdá stavenisko v dohodnutom termíne a v prípade omeškania s úhradou ceny diela, tzn. v omeškaní s úhradou faktúr zhotoviteľa za vykonanie diela.

11.6. Odstúpením od zmluvy zmluva zaniká dňom doručenia prejavu vôle oprávnenej strany, druhej zmluvnej strane.

11.7. Odstúpením od zmluvy zanikajú všetky práva a povinnosti zmluvných strán zo zmluvy okrem nárokov na náhradu škody, nárokov na dovtedy uplatnené zmluvné resp. zákonné sankcie a nárokov vyplývajúcich z ustanovení tejto zmluvy a poskytovaní záruky a zodpovednosti za vady diela, ktoré bolo do okamihu odstúpenia zrealizované.

11.8. Vysporiadanie pohľadávok z dôvodu odstúpenia od zmluvy:

1. časť diela zhotoveného do okamihu odstúpenia od zmluvy sa stáva vlastníctvom objednávateľa,
2. práce realizované ku dňu odstúpenia od zmluvy sa vyúčtujú podľa zmluvných cien v rozsahu vzájomne odsúhlasenom zmluvnými stranami, na základe faktúry vystavenej zhotoviteľom do 10 dní odo dňa odstúpenia od zmluvy.

11.9. V prípade odstúpenia od zmluvy je zhotoviteľ povinný najneskôr do 5 dní odo dňa odstúpenia od zmluvy protokolárne odovzdať objednávateľovi všetky veci a podklady od neho prevzaté za účelom realizácie diela, ako aj všetky doklady týkajúce sa dovtedy zhotovených častí diela.

11.10. V prípade odstúpenia od zmluvy zhotoviteľ bezodkladne, najneskôr však do 5 pracovných dní opustí stavenisko, odstráni zariadenia zo staveniska a stavenisko vyčistí od odpadov a nečistôt, ktoré vznikli jeho činnosťou.

**Čl. XII**

**PRECHOD VLASTNÍCKEHO PRÁVA**

12.1. Vlastnícke právo k dielu prechádza na objednávateľa protokolárnym odovzdaním predmetu zmluvy objednávateľovi a zaplatením dohodnutej ceny diela.

12.2. Nebezpečenstvo škody na diele ako aj na veciach a materiáloch potrebných na zhotovenie diela znáša zhotoviteľ až do času protokolárneho prevzatia diela objednávateľom kedy sa stáva vlastníkom diela.

**Čl. XIII.**

**SUBDODÁVATELIA**

13.1. Zhotoviteľ je oprávnený vykonať časť plnenia predmetu zmluvy prostredníctvom subdodávateľa uvedeného v Prílohe č. 2 tejto zmluvy- zoznam subdodávateľov.

13.2. Počas trvania zmluvy je zhotoviteľ oprávnený meniť alebo doplniť subdodávateľa uvedeného v prílohe č. 2 zmluvy na základe písomného oznámenia zmeny objednávateľovi. Neoznámenie zmeny subdodávateľa sa považuje za podstatné porušenie zmluvy. Zhotoviteľ sa zaväzuje spolu s oznámením o zmene alebo doplnením subdodávateľa uviesť údaje o ňom v rozsahu podľa § 41 ods. 3 zákona o verejnom obstarávaní. Každý uvedený subdodávateľ musí byť zapísaný v registri partnerov verejného sektora v zmysle zákona č. 315/2016 Z.z.., ak mu takúto povinnosť zákon ukladá.

13.3. Zhotoviteľ vyhlasuje, že príloha č. 2 zmluvy obsahuje aktuálne a úplne údaje v zmysle § 41 ods. 3 zákona o verejnom obstarávaní.

**Čl. IX.**

**ZÁVEREČNÉ USTANOVENIA**

14.1. Na vzťahy medzi zmluvnými stranami, vyplývajúce z tejto zmluvy, ale ňou výslovne neupravené, sa vzťahujú príslušné ustanovenia Obchodného zákonníka.

14.2. Zmeny tejto zmluvy, ktoré nemajú vplyv na predmet diela, termín a cenu, môžu robiť zmluvné strany len formou písomných dodatkov.

14.3. Neoddeliteľnou súčasťou tejto zmluvy je príloha č. 1 Výkaz výmer a príloha č. 2 zoznam subdodávateľov.

14.4. Zmluvné strany výslovne prehlasujú, že táto zmluva zodpovedá ich slobodnej vôli, uzavierajú ju dobrovoľne a na znak súhlasu s jej obsahom ju podpisujú.

14.5. Zmluva je vyhotovená v štyroch rovnopisoch, z toho dva obdrží objednávateľ a dva zhotoviteľ.

14.6. Táto zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni jej zverejnenia v centrálnom registri zmlúv. Zmluva sa zverejňuje aj na webovom sídle objednávateľa.

14.7. Osobné údaje dotknutých osôb sa spracúvajú v súlade s NARIADENÍM EURÓPSKEHO PARLAMENTU A RADY (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a so zákonom č. 18/2018 Z. z. o ochrane osobných údajov a o zmene a doplnení niektorých zákonov.Informácie o spracúvaní osobných údajov prevádzkovateľom sú vám plne k dispozícii na webovom sídle [www.osobnyudaj.sk/informovanie](http://www.osobnyudaj.sk/informovanie), ako aj vo fyzickej podobe v sídle a na všetkých kontaktných miestach prevádzkovateľa.

V Košeci dňa ..............

Za objednávateľa : Za zhotoviteľa :

Mgr. Radomír Brtáň

starosta obce